送黄彥達歸建安
作者：胡寅
朝代：宋

paragraphs: 漳濱讀書夜復日，十七年間駒過隙。
相逢忽認語音存，面皺髯張都不識。
歲晚懸鶉百結穿，坐寒我亦無青氈。
少時意氣今何似，對此猶能吸百川。
北風草木傷遲暮，秀嶺長松色如故。
須知憂道不憂貧，莫厭儒冠羨紈袴。
坐悲四海方橫流，長劍未試心未休。
寄語幔亭雲外客，他年終約紫霄遊。